VENDIM

Nr. 249, datë 13.12.2021

MBI RISHIKIMIN E VENDIMIT NR. 111, DATË 26.4.2021, “MBI KËRKESËN E SHOQËRISË ‘E-VENTO SRL ALBANIA’ SHPK, PËR RISHIKIMIN E VENDIMIT TË BORDIT TË ERE-s NR. 32, DATË 4.2.2021, ‘MBI KËRKESËN E SHOQËRISË ‘E-VENTO SRL ALBANIA’ SHPK, PËR SHTYRJEN E AFATEVE TË VENDIMIT NR. 84, DATË 17.7.2008, TË NDRYSHUAR’”

Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 53, pika 2 dhe 3, dhe nenit 113, të ligjit nr. 44/2015, “Kodi i Procedurave Administrative të Republikës së Shqipërisë”; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i Entit Rregullator të Energjisë (ERE), në mbledhjen e tij të datës 13.12.2021, mbasi shqyrtoi relacionin nr. 151/7 prot., datë 10.12.2021, të përgatitur nga Drejtoria e Licencimit, Autorizimeve dhe Mbikëqyrjes, “Mbi rishikimin e vendimit nr. 111, datë 26.4.2021, ‘Mbi kërkesën e shoqërisë ‘E-Vento s.r.l. Albania’ sh.p.k., për rishikimin e vendimit të Bordit të ERE-s nr. 32, datë 4.2.2021, ‘Mbi kërkesën e shoqërisë ‘E-Vento s.r.l. Albania’ sh.p.k., për shtyrjen e afateve të vendimit nr. 84, datë 17.7.2008, të ndryshuar’’”,
konstatoi se: 

- Bordi i ERE-s, me vendimin nr. 111, datë 26.4.2021, vendosi:

“1. Të pranojë kërkesën e shoqërisë ‘E-Vento s.r.l. Albania’ sh.p.k., për rishikimin e vendimit të Bordit të ERE-s nr. 32, datë 4.2.2021, sipas kushteve të cituara në këtë vendim, me objekt rishikimi nga ERE pas përfundimit të afatit 3-mujor.”.
- Në vijim të kësaj vendimmarrjeje, ERE ka njoftuar shoqërinë duke i sjellë në vëmendje detyrimin për të plotësuar brenda afateve dokumentacionin e kërkuar në këtë vendim.

- Brenda afatit të vendosur në vendimin nr. 111/2021, shoqëria “E-Vento s.r.l. Albania” sh.p.k. ka përcjellë argumente dhe dokumentacion, në lidhje me plotësimin e kushteve të këtij vendimi.

- Nga shqyrtimi paraprak i këtij dokumentacioni, rezultoi se shoqëria kishte referuar se është në proces për t’u pajisur me dokumentacionet përkatëse nga organe të tjera shtetërore, siç janë bashkitë, në lidhje me dokumentet e pronësisë, apo Agjencia Kombëtare e Mjedisit (AKM), në lidhje me lejen mjedisore, ndaj ERE i dërgoi shkresa këtyre institucioneve për të marrë një informacion të saktë në lidhje me fazën në të cilën ndodhet pajisja me këto dokumente apo leje.
- Bordi i ERE-s, me vendimin nr. 219, datë 27.10.2021, vendosi të shtyjë me 30 (tridhjetë) ditë pune vendimmarrjen, në lidhje me plotësimin e kushteve të vendimit të Bordit nr. 111, datë 26.4.2021.
Në zbatim të urdhrit të kryetarit të ERE-s nr. 79, datë 9.11.2021, në datën 22.11.2021, në ambientet e ERE-s është zhvilluar seanca dëgjimore me përfaqësuesin e shoqërisë “E-Vento s.r.l. Albania” sh.p.k., i cili ka sqaruar/argumentuar mbi dokumentacionin e depozituar dhe plotësimin e kushteve të vendimit të Bordit të ERE-s nr. 111/2021.
- Në lidhje me kushtin e vendosur në pikën 3.1, të vendimit nr. 111/2021, ku përcaktohet se shoqëria duhet të depozitonte në ERE, brenda 3 muajve, studimin e fizibilitetit, që kushtëzohet me instalimin e kullave vrojtuese për të eksperimentuar në kushtet reale dhe nxjerrjen e konkluzioneve definitive për projektin e zbatimit, duke përcaktuar në këtë studim koston e prodhimit të energjisë elektrike, të shoqëruar dhe me grafikun e rishikuar të punimeve, shoqëria, gjatë seancës dëgjimore dhe me shkresën e dërguar në vijim të saj, ka deklaruar se ka marrë ofertë zyrtare për vendosjen e anemometrave duke marrë të dhënat përfundimtare të studimit të erës, që do të shërbejnë për hartimin e studimit të fizibilitetit. Shoqëria ka kërkuar një afat prej 14 muajsh (12 muaj për matje të erës nga momenti i vendosjes së anemometrave dhe 2 muaj për hartimin e studimit të fizibilitetit). Në lidhje me afatin e kërkuar vlerësohet se është i mjaftueshëm afati prej 12 muajsh, pasi studimi i fizibilitetit mund të hartohet njëkohësisht me marrjen e të dhënave nga matja e shpejtësisë së erës.
- Në lidhje me kushtin e vendosur në pikën 3.2, të vendimit nr. 111/2021, që ka të bëjë me lejen mjedisore, shoqëria ka dokumentuar në ERE aplikimin e bërë në sistemin online, e-Albania, në datën 16.8.2021, së bashku me të gjithë dokumentacionin tekniko-ligjor dhe bën me dije se është në pritje të pajisjes me lejen mjedisore, pasi janë ezauruar të gjithë hapat procedural teknik në sistemin elektronik të e-Albania. Në lidhje me këtë kusht, sa dokumentuar nga shoqëria për kryerjen e aplikimit për rinovimin e lejes mjedisore, është konfirmuar dhe nga vetë AKM-ja.
- Në lidhje me kushtin e vendosur në pikën 4, germa “a”, të vendimit nr. 111/2021, që ka të bëjë me dokumentacionin ligjor vërtetues, mbi realizimin e investimeve për zbatimin e projektit eolik, konstatohet së shoqëria e ka plotësuar pjesërisht këtë kusht, me depozitimin e bilanceve dhe të shlyerjes së disa pagesave. Në kuadër të përditësimit periodik të ecurisë së kushteve shoqëria duhet të depozitojë dhe dokumentacionin përkatës vërtetues për realizimin e investimeve.

- Në lidhje me kushtin e vendosur në pikën 4, germa “b”, të vendimit nr. 111/2021, që ka të bëjë me dokumentacionin pronësor për të gjithë sipërfaqen e nevojshme, për realizimin e projektit, shoqëria ka deklaruar se ka filluar punën për rinovimin/lidhjen e kontratave të reja të qirasë, për të gjithë sipërfaqen ku do të zhvillohet projekti, por në bazë të legjislacionit në fuqi, duhet të bëhet regjistrimi i kontratave të qirave pranë drejtorive vendore të Agjencisë Shtetërore të Kadastrës (DVASHK), por kjo zonë nuk është hedhur ende në sistemin e digjitalizuar kadastral. Shoqëria ka vendosur ta kryejë vetë këtë proces nëpërmjet shoqërisë së projektimit dhe supervizionit Zenit & Co sh.p.k. dhe për të përfunduar të gjithë procedurën, sipas përcaktimeve përkatëse ligjore, ajo deklaron se i nevojitet një afat kohor prej 12 muajsh.

Sa më sipër përcjellë e dokumentuar nga shoqëria, rezulton se nuk është depozituar ende dokumentacioni pronësor për të gjithë sipërfaqen e projektit siç kërkohet specifikisht në këtë kusht. Për sa i takon afatit të kërkuar nga shoqëria, vlerësojmë se duhet t’i lihet në dispozicion një afat kohor prej 9 muajsh, duke konsideruar se bashkitë janë shprehur se afati procedural për rinovimin/lidhjen e kontratës së re është 6 muaj nga momenti i fillimit të procedurave. Përveç kësaj, vlerësohet t’i lihet shoqërisë një afat kohor prej 3 muajsh për përgatitjen e dokumentacionit topografik në formatin e kërkuar nga Agjencia Shtetërore e Kadastrës.
- Si përfundim, shoqëria është shprehur se afatet konkrete të kërkuara nga ana e saj për plotësimin e secilit kusht, janë të përafërta dhe se ajo kërkon një shtyrje afati total prej 36 muajsh, afat ky që do t’i japë siguri me investitorin e huaj. Në lidhje me këtë pretendim, vlerësohet se afati nuk është i justifikuar, pasi jo të gjitha kushtet janë komplementare të njëra-tjetrës dhe afati nuk mund të kërkohet në mënyrë kumulative, ndaj ERE ka vlerësuar dhe arsyetuar zgjatjen konkrete për plotësimin e secilit kusht, konkretisht 12 muaj për depozitimin e studimit të fizibilitetit dhe 9 muaj për depozitimin e lejes së mjedisit dhe dokumentacionit përkatës pronësor, si dhe përditësimin periodik me dokumentacionin përkatës vërtetues për realizimin e investimeve.

- Referuar faktit që shoqëria ka filluar procedurat për plotësimin e këtyre kushteve, vlerësohet t’i lihet detyrimi që të informojë/dokumentojë në ERE çdo muaj ecurinë e plotësimit të tyre. ERE ka të drejtë të rishikojë këtë vendim në çdo kohë, në përputhje me përditësimin e plotësimit të kushteve nga shoqëria, apo akteve ligjore apo nënligore të dala nga organet e tjera.

Për gjithë sa më sipër, Bordi i ERE-s
VENDOSI:

1. Të zgjasë me 12 (dymbëdhjetë) muaj afatin e plotësimit të kushtit të vendosur në pikën 3.1 (studimi i fizibilitetit), të vendimit nr. 111, datë 26.4.2021.

2. Të zgjasë me 9 (nëntë) muaj afatin e plotësimit të kushteve të vendosura në pikën 3.2 dhe pikën 4, germat “a” dhe “b” (leja e mjedisit, dokumentacioni pronësor dhe dokumentacioni përkatës vërtetues për realizimin e investimeve), të vendimit nr. 111, datë 26.4.2021.

3. Shoqëria “E-Vento s.r.l. Albania” sh.p.k. të informojë/dokumentojë në ERE çdo muaj ecurinë e plotësimit të këtyre kushteve.
4. ERE ka të drejtë të rishikojë këtë vendim në çdo kohë, në përputhje me informacionin/dokumentacionin e përditësuar sipas pikës 3, të këtij vendimi, apo aktet ligjore apo nënligjore të dala nga organet e tjera.

5. Drejtoria e Licencimit, Autorizimeve dhe Mbikëqyrjes të njoftojë kërkuesin dhe palët e interesit për vendimin e Bordit të ERE-s.

Ky vendim hyn në fuqi menjëherë.

Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

 KRYETAR
 Petrit Ahmeti 

